Ivan Valek, zagrebački vodni arhitekt koji je, između ostalog, radio na fontanama kod Nacionalne i sveučilišne biblioteke, tvrdi da mu Grad Zagreb nikada nije platio odrađene poslove i da je zato, na kraju, pred poslovnim i osobnim krahom.

U razgovoru za Telegram kaže kako je “na osobnu molbu gradonačelnika, sudjelovao u projektu izgradnje fontana”, zbog čega je s Gradom potpisao ugovor u iznosu 1,8 milijuna kuna plus PDV. Dao je rješenje vodenih formi u Ulici Hrvatske bratske zajednice koje, prema početnom projektu, tvrdi, nisu bile zadovoljavajuće. Kao i većina bivših suradnika koji danas terete Milana Bandića, godinama je s njim bio u prilično dobrim odnosima.

“Projekt prvih fontana trebala je raditi Vodotehnika, zatim se uključila i građevinska kompanija Mešić Com. Ja sam na kraju realizirao taj projekt, a radovi su mi trebali biti plaćeni do 1. ožujka 2013. godine. Pristao sam na to i ušao u posao uz odgodu plaćanja svojim dobavljačima. Kako je Bandić želio da sve bude gotovo čim prije, te zime smo radili i pod šatorima”, opisuje svoju svojevremeno dobru suradnju sa zagrebačkim gradonačelnikom.

‘Rekli da će dug provući kroz radove na Ciboni’

U razgovoru za Telegram prepričao je svoje navodne kontakte sa Željkom Horvatom, bivšim Bandićevim pročelnikom, koji se u međuvremenu našao pod optužbom za sudjelovanje u milijunskim malverzacijama s izmjenama gradskih urbanističkih planova. Gospodin Horvat mu je, tvrdi, obećavao kako će mu poslovi biti uskoro isplaćeni.

No zatim su ga, prema verziji koju nam je gospodin Valek ispričao jučer, gradski službenici počeli zavlačiti. Odnosno, nuditi da će mu fontane biti plaćene kroz nove poslove. “Horvat mi je htio platiti radove, no onda su počeli govoriti da će to provući kroz radove na krovu Ciboninog tornja. Pa je onda Bandić završio u zatvoru, pa u bolnici. Kasnije su najavili da će mi platiti kroz radove na nove tri fontane”, nastavlja gospodin Valek koji optužuje Grad Zagreb i njegove čelne ljude da mu tvrtku guraju u stečaj.

Trebao je raditi na bazenu Bandićeve mame

U otvoreni sukob ušli su, tvrdi, nakon što je odbio izvršiti radove na bazenu gradonačelnikove mame na imanju u Poganoj Vlaki. “Natkrivanje tog bazena u Hercegovini stajalo je 58 tisuća eura. Bandićev vozač službenim me automobilom tamo odvezao 14. rujna 2015. godine. Išli smo preko Uzdola, gdje se nalazi spomenik ubijenim Hrvatima, kako bi se pod krinkom službenog posjeta, prikrili tragovi mog odlaska k Bandićevoj obitelj.

Tamo su me dočekali njegova majka i bratić. Pokazali su mi bazen na kojem sam trebao raditi”, tvrdi Valek. Dao je tada Bandiću četiri ponude od kojih je on dabrao najskuplju. No, ponovno je trebao radove izvoditi s velikom odgodom plaćanja, a na to, kaže, nije želio pristati.

Grad uložio prigovor na pokušaj ovrhe

“Nisam natkrio taj bazen i to je bio početak kraja”, tvrdi Valek koji je u međuvremenu pokušao ovrhom doći do svog novca. Javna bilježnica Alemka Gajski priznala je njegovo potraživanje od Grada Zagreba na osnovu ugovora koji je potpisao s Gradom za radove na fontanama, no Grad je prije mjesec dana uložio prigovor, pa sada slijedi sudski spor.

Njegova tvrtka Valek Commerce 30 godina radi na poslovima vodene arhitekture. Valek je u mladosti bio prilično uspješan košarkaš, a prije dvije godine kandidirao se za predsjednika RH. Taj je pokušaj završio ozbiljnim debaklom.

Sinoć smo pokušali dobiti komentar od gradonačelnika Bandića. Njegova glasnogovornica kaže da nisu upoznati s potraživanjima gospodina Valeka prema Gradu, no da će njihove službe istražiti slučaj.